題閭丘氏巢鳳亭以其子登科胡茂老名之
作者：張守
朝代：宋

paragraphs: 令君命卿家，一經世遺子。
煌煌丹桂枝，寂寞踰五紀。
朅來山水縣，闢館貯書史。
竹梧森翠碧，鸞鵠自停峙。
翩翩丹穴雛，一鳴驚衆耳。
綷羽覽輝翔，百鳥各披靡。
英姿凌雲氣，玉頰編貝齒。
唾手取青氊，父老爲驚喜。
寧無英妙年，亦或拾青紫。
上堂拜重慶，此事世無比。
勉哉尊所聞，烟霄千萬里。
五斗暫折腰，百錬無繞指。
矯翼儀舜韶，作瑞明光裏。
來者玩兹亭，甘棠同勿毁。